บลจ.ฟันธงกนง.ลดดอกเบี้ยวันนี้
กรุงไทยชวนซื้อกองทุน3เดือนแอสเซทพลัสชู6เดือน3.25%
29 ต.ค. 2565

กรุงไทยชวนซื้อกองทุน3เดือนแอสเซทพลัสชู6เดือน3.25%
บลจ.กรุงไทยแอสเซท พลัส ฟันธง กนง.ลดดอกเบี้ยวันนี้ ส่งกองทุนตราสารหนี้ลงทุน3-6 เดือนขาย
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) กล่าวว่า ตลาดตราสารหนี้รอผลการประชุมของคณะกรรมการนโยบายการเงิน (กนง.) ในวันที่ 30 พ.ย.นี้ เพื่อกำหนดทิศทางดอกเบี้ยนโยบาย โดยตลาดส่วนใหญ่คาดว่า กนง. จะปรับลดดอกเบี้ยลง 0.25-0.5% จากปัจจุบันอยู่ที่ 3.5%
“ที่ผ่านมาอัตราผลตอบแทนของพันธบัตรทยอยปรับลดลง และสถาบันการเงินหลายแห่งเริ่มปรับลดอัตราดอกเบี้ยลงเช่นกันจากผลกระทบเหตุการณ์มหาอุทกภัย ประกอบกับความกังวลปัญหาเศรษฐกิจและหนี้ในกลุ่มประเทศยุโรป ซึ่งคาดว่าเศรษฐกิจจะซบเซาอย่างน้อยในครึ่งแรกของปี 2555” นายสมชัย กล่าว 
บริษัทจึงเปิดจำหน่ายกองทุนเปิดกรุงไทยธนทรัพย์ บี 21 (KTSUPB21) ในวันที่ 30 พ.ย. – 7 ธ.ค. 2554 ลงทุนในตราสารหนี้ทั้งในและต่างประเทศ อายุ 3 เดือน มูลค่าโครงการ 3,000 ล้านบาท โดยกองทุนจะเน้นลงทุนตราสารหนี้ในประเทศ 80% ของมูลค่าทรัพย์สินสุทธิของกองทุน ประกอบด้วย พันธบัตรธนาคารแห่งประเทศไทย เงินฝาก ตราสารการเงินระยะสั้นธนาคารพาณิชย์ไทยและตั๋วแลกเงินบริษัทเอกชนไทย 
ส่วนที่เหลือ 30% ลงทุนในตราสารหนี้ต่างประเทศ ได้แก่ เงินฝากประจำ Union National Bank (UNB) คาดผลตอบแทนกองทุนประมาณ 3-3.2% ต่อปี 
ทั้งนี้ บริษัทอยู่ระหว่างเปิดจำหน่ายกองทุนเปิดกรุงไทยประจำ 3 เดือน คุ้มครองเงินต้น 3 ถึงวันที่ 2 ธ.ค. 2554 เน้นลงทุนในพันธบัตรภาครัฐในประเทศ 80% ของมูลค่าทรัพย์สินสุทธิของกองทุน ส่วนที่เหลือลงทุนในเงินฝากประจำธนาคารพาณิชย์คาดผลตอบแทนกองทุนประมาณ 2.9% ต่อปี 
ด้าน น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า คาดว่า กนง.จะปรับลดอัตราดอกเบี้ยนโยบายที่ 0.5% ในการประชุมรอบนี้ เนื่องจากผลกระทบจากมหาอุทกภัยมีความเสียหายมากกว่าที่หลายฝ่ายคาดการณ์ไว้ ส่งผลให้หลายหน่วยงานมีการปรับลดประมาณการอัตราการขยายตัวของเศรษฐกิจในปีนี้ลง
นอกจากนี้ คาดว่าแนวโน้มอัตราดอกเบี้ยนโยบายในปีหน้าน่าจะทรงตัวอยู่ที่ระดับ 3% จากมาตรการกระตุ้นเศรษฐกิจของรัฐบาล และการบริโภคของภาคประชาชนที่น่าจะปรับตัวขึ้นหลังจากน้ำลด 
น.ส.จารุลักษณ์ กล่าวว่า ในวันที่ 6 ธ.ค. บริษัทจะปิดขายและรับซื้อคืนรอบใหม่ (Rollover) กองทุนเปิดแอสเซทพลัสตราสารหนี้ทวีทรัพย์ 2 (ASP-TFIXED2) ซึ่งเป็นกองทุนตราสารหนี้ที่เสนอขายเป็นรอบระยะเวลา โดยรอบการลงทุนนี้จะลงทุนในพันธบัตรรัฐบาลไทย ตั๋วแลกเงินธนาคารพาณิชย์ และสถาบันการเงินของไทย อายุประมาณ 6 เดือน คาดให้ผลตอบแทนสุทธิ 3.25% ต่อปี